REZOLUTË
PËR VLERËSIMIN E VEPRIMTARISË SË KOMISIONERIT PËR MBROJTJEN NGA DISKRIMINIMI PËR VITIN 2021

Kuvendi i Shqipërisë, 
Duke njohur rolin e Komisionerit për Mbrojtjen nga Diskriminimi si autoriteti përgjegjës që siguron mbrojtjen efektive nga diskriminimi dhe nga çdo formë sjelljeje që nxit diskriminimin;
Duke vlerësuar zbatimin e të gjithë mekanizmave ligjorë kombëtarë dhe ndërkombëtarë për mbrojtjen e të drejtave të njeriut, të ratifikuar nga Republika e Shqipërisë;
Duke synuar forcimin e mekanizmave institucionalë të barazisë në shoqëri  dhe rolin e tyre  për funksionimin e një shoqërie demokratike, të qëndrueshme dhe gjithëpërfshirëse, pa diskriminim dhe intolerancë;
Duke mbështetur e nxitur bashkëpunimin me këtë institucion, si dhe bashkëpunimin e tij me institucionet e tjera në nivel qendror e vendor, me shoqërinë civile, medien dhe publikun,
Vlerëson veprimtarinë e Komisionerit për Mbrojtjen nga Diskriminimi gjatë vitit 2021 në këto drejtime:
 Monitorimin e zbatimit të legjislacionit në fuqi për mbrojtjen nga diskriminimi për individët që i përkasin komunitetit LGBTI, në mënyrë që askujt të mos i mohohet e drejta për të përfituar strehim në një nga programet sociale të strehimit. 
Realizimin e studimit “Mbrojtja e përmirësuar ndaj diskriminimit e konsumatorëve në nevojë përmes zbatimit të kuadrit ligjor dhe rregullator në lidhje me furnizimin me energji elektrike”.
Intensifikimin e bashkëpunimit me aktorët e shoqërisë civile, që kontribuojnë në fushën e mbrojtjes dhe promovimit të të drejtave dhe lirive themelore. 
Angazhimin në hartimin e “Kodit të sjelljes së partive politike shqiptare gjatë fushatave zgjedhore”, që përcakton rregulla të qarta të sjelljes për partitë politike, subjektet konkurruese dhe mbështetësit e tyre në lidhje me pjesëmarrjen e tyre në procesin zgjedhor, e cila duhet të garantojë zbatimin e standardeve më të larta demokratike. 
Realizimin e botimit “Ligji për mbrojtjen nga diskriminimi – përmbledhje për fëmijë”, në ndihmë të fëmijëve, prindërve, mësuesve dhe drejtuesve të institucioneve arsimore, si instrument i nevojshëm në adresimin e shkaqeve të diskriminimit dhe promovimit e barazisë.  
Angazhimin për dhënien e rekomandimeve drejtuar autoriteteve përkatëse për propozime për ndryshime ligjore ose projektligje të reja.
Kuvendi i Shqipërisë kërkon që  Komisioneri për Mbrojtjen nga Diskriminimi për vitin 2022 të angazhohet në këto drejtime:
Të intensifikojë aktivitetin ndërgjegjësues për mbrojtjen dhe respektimin e të drejtave të komunitetit LGBTI për aksesin ndaj kujdesit shëndetësor, arsimit, drejtësisë, punësimit dhe strehimit. 
Të angazhohet veçanërisht në zonat rurale për të nxitur respektimin e parimit të barazisë dhe mosdiskriminimit, si dhe të fokusohet në ndërgjegjësimin mbi gjuhën e urrejtjes, sidomos në kategoritë më të diskriminuara. 
Të zhvillojë aktivitete ndërgjegjësuese në sistemin arsimor të të gjitha niveleve për adresimin e shkaqeve të diskriminimit dhe ndërgjegjësimin kundër gjuhës së urrejtjes. 
Të vijojë bashkëpunimin me Avokatin e Popullit për përcjelljen reciproke të ankesave të bëra nga individët në institucionet respektive apo bashkërendimin e iniciativave të përbashkëta.
[bookmark: _GoBack]Të bashkëpunojë me AMA-n dhe AKEP-in për qasje proaktive dhe sa më efikase në parandalimin e rasteve të gjuhës së urrejtjes dhe të dhunës në portalet e ndryshme online.
Të miratojë “Planin Strategjik 2022-2025”, si një instrument i rëndësishëm ku përcaktohen prioritetet dhe objektivat afatgjatë të institucionit.
Të dorëzojë pranë Kuvendit një raport analitik në lidhje me shkaqet kryesore të rritjes së ankesave për të kuptuar nëse vijnë si rezultat i forcimit të kapaciteteve të KMD-së dhe rritjes së ndërgjegjësimit qytetar apo si rezultat i rritjes së formave të diskriminimit.
Të rrisë angazhimin për monitorimin e mbrojtjes nga diskriminimi në sektorin ekonomik privat, si dhe të forcojë kapacitetet për të bashkëpunuar me sindikatat, organizatat e punëdhënësve, organizatat e punëmarrësve, me fokus të drejtat në punë dhe mbrojtjen nga diskriminimi gjinor në sektorin ekonomik.
Të publikojë statistika periodike për veprimtarinë e zyrave vendore dhe të informojë Komisionin për Çështjet Ligjore, Administratën Publike dhe të Drejtat e Njeriut për natyrën e problemeve të konstatuara në nivel vendor.
Raporti vjetor të përmbajë kontributin e KMD-së në lidhje me konstatimet dhe rekomandimet në progresraportin e BE-së për Shqipërinë, si dhe për ecurinë e procesit të përafrimit të legjislacionit shqiptar me direktivat evropiane.
Në funksion të transparencës, të publikojë në faqen zyrtare vendimet gjyqësore dhe të dhëna  konkrete për përdorimin e fondeve të përfituara nga donacionet.  

Miratuar në datën 30.5.2022.

